b'\n_START_ARTICLE_\nOrganizirani kriminal v Italijanski republiki\n_START_PARAGRAPH_\nOrganizirani kriminal v Italiji je skupno ime za razne organizacije in gibanja, ki so predvsem mafija, kamora, ndrangeta in terorizem.\n_START_SECTION_\nMafija\n_START_PARAGRAPH_\nSama beseda mafija se danes redko uporablja, ker je bolj v rabi konkreten izraz mafijska organizacija, torej ni ve\xc4\x8d govora o nekem splo\xc5\xa1nem in nedolo\xc4\x8denem pojmu, temve\xc4\x8d o raznih kriminalnih organizacijah, ki delujejo po mafijskih na\xc4\x8delih. Originalna mafijska organizacija je doma na Siciliji (kjer ji pravijo tudi Cosa nostra \xe2\x80\x93 Na\xc5\xa1a zadeva), od koder se je \xe2\x80\x93 ve\xc4\x8d ali manj podtalno \xe2\x80\x93 raz\xc5\xa1irila po vsej Italiji in drugih dr\xc5\xbeavah. Svetovno znana je ameri\xc5\xa1ka mafija, ki pa ni organizacija italijanskega tipa, temve\xc4\x8d posnema oziroma se istoveti predvsem z gangsterstvom. V Italiji so aktivne druge mafijske organizacije, od katerih je vredno omeniti Kamoro (Camorra), ki deluje v Kampaniji, in Ndrangeto ( \'ndrangheta) v Kalabriji._NEWLINE_Moderno razumevanje mafije gre globlje od pojmovanja v preteklosti, ko je bila mafija znana samo kot ena od kriminalnih organizacij. Danes se mafija obravnava kot \xc5\xa1ir\xc5\xa1i sistem oblasti, ki je osnovan na privolitvi dolo\xc4\x8denega dela prebivalstva in na nadzoru, ki ga sama privolitev dopu\xc5\xa1\xc4\x8da. Mafijsko sodelovanje v politiki dovoljuje rast ne\xc5\xa1tetih mafijskih podsistemov pod okriljem dr\xc5\xbeavne politike. Iz tega izhaja, da obstoj mafijskega sistema ni vezan samo na dohodke iz ilegalnih dejavnosti, temve\xc4\x8d se opira predvsem na sodelovanje javnih uslu\xc5\xbebencev in dr\xc5\xbeavnih ustanov v socialni politiki in ob\xc4\x8devanju s prebivalstvom. _NEWLINE_Prvi interes mafije je nadzor nad dr\xc5\xbeavno politiko in za dosego tega cilja se mafija ne ustavi pred uboji svojih nasprotnikov, bodisi predstavnikov sodstva (Giovanni Falcone, Paolo Borsellino, Rocco Chinnici, Rosario Livatino, Salvo Lima) kot tudi \xc4\x8dasnikarjev (Peppino Impastato, Mauro Rostagno, Beppe Alfano) in drugih. \xc4\x8ceprav so bile ve\xc4\x8dkrat ubite osebe, ki so se slu\xc4\x8dajno zna\xc5\xa1le v bli\xc5\xbeini teh posameznikov, mafija nima navade ubijati nezainteresiranih ljudi, niti ne organizirati ve\xc4\x8djih pobojev. V vseh primerih poboja, ko so bili ubiti tudi nedol\xc5\xbeni ljudje, je bil cilj zlo\xc4\x8dina usmrtitev ene same osebe, ostale smrti so bile "stranska \xc5\xa1koda"; na primer v poboju pri Capaciju je bil cilj usmrtitev sodnika Falconeja, ostale \xc5\xa1tiri \xc5\xbertve so bile "potrebne za uspeh operacije".  Zaradi tega na primer turisti niso ogro\xc5\xbeeni s strani mafije, ker so do nje nezainteresirani.\n_START_SECTION_\nKamora\n_START_PARAGRAPH_\nKamora je kriminalna organizacija, ki se je razvila po mafijskem zgledu v Kampaniji, predvsem v Neaplju, Caserti in Salernu. Je tipi\xc4\x8dna organizacija mafijskega tipa, ki se bavi s preprodajo mamil in oro\xc5\xbeja, z vklju\xc4\x8devanjem v nate\xc4\x8daje za javno gradnjo, z izsiljevanjem, oderu\xc5\xa1tvom in prostitucijo. Zanimiva dejavnost kamore je tudi proizvodnja in prodaja ponarejenih predmetov svetovno znanih proizvajalcev, na primer modnih dodatkov, \xc5\xa1portnih obuval, zgo\xc5\xa1\xc4\x8denk in drugih tehnolo\xc5\xa1kih predmetov. V zadnjih \xc4\x8dasih je bila svetovna pozornost usmerjena na Neapeljski problem odlaganja odpadkov in onesna\xc5\xbeevanja okolja, vendar ni pri\xc5\xa1lo do zadostnega izraza dejstvo, da je pri tem igrala glavno vlogo organizacija kamore. Ustanove, ki so dol\xc5\xbene skrbeti za te probleme, so vse v rokah kamore, ki seveda deluje v svojo korist, ne v korist prebivalstva. Neapelj ima skupaj s predmestji preko 3 milijone prebivalcev in odlaganje mestnih odpadkov na zunanja predmestja ne more biti re\xc5\xa1itev. Prihodnost bo pokazala, kako se bo kon\xc4\x8dal spopad med kamoro in ekologijo.\n_START_SECTION_\nNdrangeta\n_START_PARAGRAPH_\nNdrangeta je kriminalna organizacija, ki se je razvila po mafijskem zgledu v Kalabriji. Nasprotno od sicilske mafije, se ne vtika v politiko in javno upravo, temve\xc4\x8d nastopa samo v ekonomske namene, predvsem z ustrahovanjem in nasilnim prepri\xc4\x8devanjem prebivalstva. Glavna dejavnost je trgovanje z mamili, oro\xc5\xbejem in z ljudmi, pa tudi izsiljevanje, oderu\xc5\xa1tvo, nadzor nad hazardom in odstranjevanjem odpadkov. Vsled sistemati\xc4\x8dnega pranja denarja razpolaga ndrangeta z visokimi kapitali, ki so ji s podkupovanjem lokalnih javnih uslu\xc5\xbebencev dovolili popoln nadzor nad pomembnimi trgovskimi in kmetijskimi industrijami. V zadnjih letih se ndrangeta vklju\xc4\x8duje med najnevarnej\xc5\xa1e kriminalne organizacije na svetu.\n_START_SECTION_\nTerorizem\n_START_PARAGRAPH_\nTerorizem vklju\xc4\x8duje vse kriminalne organizacije, ki nastopajo s silo proti osebam in skupnosti, ve\xc4\x8dinoma s politi\xc4\x8dnimi nameni. V Italiji se je ta kriminal pojavil v \xc5\xa1estdesetih letih preteklega stoletja in je trajal dvajset let, ki so se zapisala v zgodovino kot "svin\xc4\x8dena leta" (anni di piombo). Ponovno je pri\xc5\xa1lo do teroristi\xc4\x8dne dejavnosti na prelomu tiso\xc4\x8dletja, vendar za kraj\xc5\xa1o dobo. Dolgoletno trajanje terorizma postavlja Italijo na tretje mesto, za Severno Irsko in Baskovkimi de\xc5\xbeelami, na lestvici evropskih teroristi\xc4\x8dnih obmo\xc4\x8dij._NEWLINE_Zna\xc4\x8dilnost italijanskega terorizma svin\xc4\x8denih let je bilo isto\xc4\x8dasno delovanje raznih skupin s popolnoma nasprotujo\xc4\x8dimi politi\xc4\x8dnimi nazori in s \xc4\x8disto druga\xc4\x8dnimi cilji. Te skupine so bile postopoma razkrojene, najprej marksisti\xc4\x8dna organizacija skrajne levice, nato skupine skrajne desnice. Javno mnenje je v tem videlo zmago nad terorizmom in preiskave so prenehale. Ni pa zamrl sum, da so ogenj zanetile podtalne organizacije povezane z dr\xc5\xbeavno tajno slu\xc5\xbebo, ki naj bi nameravale odstaviti vlado in ukiniti demokracijo._NEWLINE_Terorizem svin\xc4\x8denih let ima na vesti veliko pobojev, za katere je zna\xc4\x8dilno, da niso imeli namena ubiti neke osebe, temve\xc4\x8d so "streljali v gru\xc4\x8do": namen je bil ustrahovanje in dokazovanje, da nasilje prevlada nad dr\xc5\xbeavnim redom. Najbolj odmevna zlo\xc4\x8dina sta umor Alda Mora (1978) in poboj v Bologni (1980), ki je zahteval 85 mrtvih in preko 200 ranjenih._NEWLINE_V osemdesetih letih se je teroristi\xc4\x8dna dejavnost umirila in postopoma prenehala. Pojavila se je spet na prelomu tiso\xc4\x8dletja z raznimi pomembnimi atentati, bodisi s strani filokomunisti\xc4\x8dnih organizacij, bodisi s strani anarhistov. Omeniti je treba tudi palestinske teroriste, ki so dvakrat (1973. in 1985.) napadli Rimsko letali\xc5\xa1\xc4\x8de, pri \xc4\x8demer je umrlo skupno 43 oseb._NEWLINE_Kljub splo\xc5\xa1nemu alarmu po 11. septembru 2001 in kljub pogostim ameri\xc5\xa1kim opominom in svarilnim poro\xc4\x8dilom, ki so mu sledili, se v Italiji doslej ni pojavilo islamsko teroristi\xc4\x8dno delovanje, razen ob\xc4\x8dasnih osebnih dejanj.'